Document ID: 31988R3087

*****
ΚΑΝΟΝΙΣΜΟΣ (ΕΟΚ) αριθ. 3087/88 ΤΗΣ ΕΠΙΤΡΟΠΗΣ
της 6ης Οκτωβρίου 1988
για τροποποίηση του κανονισμού (ΕΟΚ) αριθ. 2083/80 περί των λεπτομερειών εφαρμογής σχετικά με την οικονομική δραστηριότητα των ομάδων παραγωγών και των ενώσεων αυτών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1360/78 του Συμβουλίου της 19ης Ιουνίου 1978 περί των ομάδων παραγωγών και των ενώσεων αυτών (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και ιδίως το άρθρο 6 παράγραφος 3 δεύτερη περίπτωση,
Εκτιμώντας:
ότι οι διατάξεις του κανονισμού (ΕΟΚ) αριθ. 2083/80 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2777/88 (4), πρέπει να συμπληρωθούν λόγω των τροποποιήσεων που έγιναν στον κανονισμό (ΕΟΚ) αριθ. 1360/78 με τον κανονισμό (ΕΟΚ) αριθ. 1760/87· ότι είναι επίσης απαραίτητο, με βάση την αποκτηθείσα εμπειρία κατά την εφαρμογή της κοινής αυτής δράσης, να προσαρμοστούν ορισμένες από τις εν λόγω λεπτομέρειες για να επιτραπεί η αποτελεσματικότερη εφαρμογή τους ·
ότι, εξάλλου, με τον κανονισμό (ΕΟΚ) αριθ. 2658/87 του Συμβουλίου (5), όπως τροποποιήθηκε τελευταία από τον κανονισμό (ΕΟΚ) αριθ. 1858/88 (6), έχει καθιερωθεί, από την 1η Ιανουαρίου 1988, με βάση την ονοματολογία του εναρμονισμένου συστήματος περιγραφής και κωδικοποίησης των εμπορευμάτων, η συνδυασμένη ονοματολογία των εμπορευμάτων· ότι η περιγραφή των εμπορευμάτων και των δασμολογικών κωδικών αριθμών που περιλαμβάνονται στον κανονισμό (ΕΟΚ) αριθ. 2083/80 πρέπει, κατά συνέπεια, να διατυπωθούν σύμφωνα με τους όρους της συνδυασμένης ονοματολογίας ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2083/80 τροποποιείται ως εξής:
1. Στο άρθρο 1 παράγραφος 1:
i) μετά το πρώτο εδάφιο παρεμβάλλεται το ακόλουθο εδάφιο:
«Στις διοικητικές περιφέρειες της Ιταλίας όπου η μέση παραγωγή είναι κατώτερη του ελάχιστου όγκου ετήσιας παραγωγής ή του κύκλου εργασιών που καθορίζονται σε παράρτημα, ο ελάχιστος όγκος παραγωγής και ο ελάχιστος αριθμός των μελών που μπορούν να αντιπροσωπεύουν τις ομάδες παραγωγών μειώνονται κατά 50 %»·
ii) στο τελευταίο εδάφιο, οι όροι «δεύτερο εδάφιο» αντικαθίστανται από τους όρους «τρίτο εδάφιο».
2. Το άρθρο 3 αντικαθίσταται από το ακόλουθο κείμενο:
«Άρθρο 3
1. Κατά την έννοια του άρθρου 6 παράγραφος 1 στοιχείο ε) του κανονισμού (ΕΟΚ) αριθ. 1360/78, οι ενώσεις πρέπει, με επιφύλαξη των διατάξεων της παραγράφου 2, να αντιπροσωπεύουν όγκο παραγωγής και κύκλο εργασιών που:
- είναι ίσος τουλάχιστον με το τριπλάσιο ελαχίστων ορίων που προβλέπονται για τις ομάδες της περιφέρειας στην οποία έχουν την κεντρική τους έδρα,
- δεν είναι κατώτερος από 5 % της εθνικής παραγωγής ή, εφόσον πρόκειται για τη Γαλλία, από 5 %:
- της παραγωγής των μητροπολιτικών περιφερειών που καλύπτονται από τον κανονισμό (ΕΟΚ) αριθ. 1360/78, ή
- της παραγωγής κάθε υπερποντίου διαμερίσματος.
2. Κατά παρέκκλιση από τις διατάξεις της παραγράφου 1:
α) όσον αφορά την Ιταλία, οι ενώσεις πρέπει να αποτελούνται τουλάχιστον από πέντε αναγνωρισμένες ομάδες παραγωγών που λειτουργούν σε πέντε διαφορετικές διοικητικές περιφέρειες· το εν λόγω κατώτατο όριο γίνεται, ωστόσο:
- δέκα αναγνωρισμένες ομάδες που λειτουργούν σε πέντε διαφορετικές διοικητικές περιφέρειες για τον τομέα της ελαιοκαλλιέργειας,
- τέσσερις αναγνωρισμένες ομάδες που λειτουργούν σε δύο διαφορετικές διοικητικές περιφέρειες για τους τομείς των τροπικών φρούτων, των φαρμακευτικών φυτών και του ρυζιού,
- τρεις αναγνωρισμένες ομάδες που λειτουργούν σε δύο διοικητικές περιφέρειες για τον τομέα του κρέατος βουβάλου·
β) όσον αφορά τη Γαλλία, οι ενώσεις πρέπει να αποτελούνται τουλάχιστον από πέντε αναγνωρισμένες ομάδες παραγωγών που λειτουργούν σε δύο διαφορετικά διαμερίσματα. Για τον τομέα του ελαιολάδου, οι ενώσεις πρέπει να αντιπροσωπεύουν τουλάχιστον 1 000 τόνους και 5 000 παραγωγούς· για τον τομέα του επιτραπέζιου οίνου και του γλεύκους, οι ενώσεις πρέπει να αντιπροσωπεύουν τουλάχιστον τρεις αναγνωρισμένες ομάδες και 600 μέλη·
γ) όσον αφορά το Βέλγιο, οι ενώσεις πρέπει να ανταποκρίνονται στις ελάχιστες απαιτήσεις που καθορίζονται στο σημείο Ιβ του παραρτήματος σχετικά με την έκταση της καλλιέργειας, τον κύκλο εργασιών, το τμήμα του όγκου εθνικής παραγωγής και του αριθμού των αναγνωρισμένων ομάδων παραγωγών και πρέπει να καλύπτουν τουλάχιστον εδαφική έκταση αντίστοιχη με «επαρχία» (province)·
δ) όσον αφορά την Ελλάδα, οι ενώσεις πρέπει να ανταποκρίνονται στις ελάχιστες προϋποθέσεις που καθορίζονται στο σημείο ΙΙ του παραρτήματος σχετικά με την καλλιεργούμενη έκταση (ή ισοδύναμη), τον κύκλο εργασιών, το τμήμα του όγκου εθνικής παραγωγής και τον αριθμό αναγνωρισμένων ομάδων παραγωγών. Για τα προϊόντα εκτός εκείνων που αναφέρονται στο παράρτημα, οι ενώσεις πρέπει να αποτελούνται τουλάχιστον από 3 αναγνωρισμένες ομάδες. Οι ενώσεις πρέπει να λειτουργούν σε ελάχιστη έκταση τουλάχιστον 10 κοινοτήτων που βρίσκονται σε ομοιογενή ζώνη·
ε) όσον αφορά την Ισπανία, οι ενώσεις πρέπει να ανταποκρίνονται στις ελάχιστες απαιτήσεις που καθορίζονται στο σημείο ΙΙΙ του παραρτήματος σχετικά με την έκταση παραγωγής, τον κύκλο εργασιών και το τμήμα του όγκου εθνικής παραγωγής. Για τα προϊόντα που αναφέρονται στο παράρτημα καθώς και για άλλα προϊόντα, οι ενώσεις πρέπει να αποτελούνται τουλάχιστον από πέντε αναγνωρισμένες ομάδες παραγωγών και να καλύπτουν τουλάχιστον εδαφική έκταση αντίστοιχη με «αυτόνομη κοινότητα»·
στ) όσον αφορά την Πορτογαλία, οι ενώσεις πρέπει να ανταποκρίνονται στις ελάχιστες απαιτήσεις που καθορίζονται στο σημείο IV του παραρτήματος σχετικά με την έκταση παραγωγής, τον κύκλο εργασιών, το τμήμα του όγκου εθνικής παραγωγής και τον αριθμό των αναγνωρισμένων ενώσεων παραγωγών. Για άλλα προϊόντα εκτός εκείνων που αναφέρονται στο παράρτημα, οι ενώσεις πρέπει να αποτελούνται τουλάχιστον από τρεις αναγνωρισμένες ομάδες και πρέπει να καλύπτουν ελάχιστη εδαφική έκταση αντίστοιχη με « περιφέρεια» (district).
3. Στο παράρτημα, τα σημεία Ι και ΙΙ αντικαθίστανται από τα σημεία Ι, Ια, Ιβ και ΙΙ του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Οκτωβρίου 1988.

Labels: 19
6